SA-wetenskaplikes ontdek komeetdiamante | Maroela Media
'n Ontploffende komeet. Grafika: Terry Bakker
Die ontdekking is in Egipte gedoen in 'n area waar 'n komeet 28 miljoen jaar gelede in die atmosfeer ontplof het, en sand op die aardoppervlak gesmelt het. Een van hierdie gesmelte sandsteentjies is as juweel in 'n kunswerk aangebring wat in 1922 in Tutankhamun se grafkelder gevind is.
In hierdie area het 'n Egiptiese geoloog jare gelede 'n vreemde swart klippie ontdek. Prof. Jan Kramers van Wits en kollegas het die swart steentjie ontleed, en vasgestel dat dit die eerste beduidende stukkie van 'n komeet is wat ooit op aarde ontdek is. Ander oorblyfsels tot dusver was meestal stofdeeltjies in die atmosfeer, en koolstofneerslae in Arktiese ys.
Boonop bevat die steentjie mikroskopiese diamantjies. Diamante vorm gewoonlik diep onder die aarde onder hoë druk, maar die druk kan ook veroorsaak word deur die skokgolf van 'n komeet wat in die atmosfeer ontplof.
Die bevindinge word binnekort in die Earth and Planetary Science Letters gepubliseer. Onder die ander Suid-Afrikaanse medewerkers van prof. Kramers is prof. David Block (Wits), dr Marco Andreoli van die Suid-Afrikaanse Atoomenergiekorporasie en Chris Harris van die Universiteit van Kaapstad.